માતા-પિતાનું સન્માન જાળવવાની પરંપરાઓને પુનર્જીવિત કરવા માટે મેળામાં ત્રીજા દિવસે રવિવારે માતૃ-પિતૃ વંદનના કાર્યક્રમનું આયોજન કરવામાં આવ્યું હતું. આ કાર્યક્રમમાં ૩૦૦ પરિવારોએ તેમનાં માતા-પિતાનું સન્માન કર્યું હતું તેમજ આ ભવ્ય કાર્યક્રમ નિહાળવા માટે ૨૫૦૦થી વધુ નગરજનો ઉપસ્થિત રહ્યા હતા. જૈનાચાર્ય શ્રી વિજય અભયદેવ સૂરીશ્ર્વરજી મહારાજ સાહેબ (ડહેલાવાળા), ભારતી બાપુ ધંધુકાના ઝાંઝરકા ખાતેના સંત સવૈયાનાથની જગ્યાના પ. પૂ. મહંત શ્રી શંભુનાથજી, ધોલેરાના બાવળયાળીની નગા લાખાની જગ્યાના પ. પૂ. રામબાપુ તથા ગણપત યુનિવર્સિટીના પેટ્રન ઇન ચીફ શ્રી ગણપતભાઈ પટેલની ઉપસ્થિતિમાં કાર્યક્રમ યોજાયો હતો. માતૃ-પિતૃ વંદનના પ્રતીકપે આ કાર્યક્રમમાં ભાગ લેનારા ૫૬ સભ્યોના સૌથી મોટા પરિવારનાં વડીલ ૯૧ વર્ષીય શ્રીમતી શાંતાબહેન ગાંડાલાલ પટેલ, ૩૧ સભ્યોના પરિવારનાં વડીલ ૮૨ વર્ષનાં શ્રીમતી શાંતાબહેન છનાલાલ કોડેકર, ૨૮ સભ્યોનાં ૯૧ વર્ષીય વડીલ શ્રીમતી વિજયાબહેન વાઘેલા, ૧૭ સભ્યોનાં ૮૦ વર્ષીય વડીલ શ્રીમતી સાકરબહેન પટેલના પરિવારોનું સન્માન કરાયું હતું.